Duisende motoriste dalk binnekort sonder geldige lisensies(Argieffoto: www.services.gov.za) Die Automobiel-Assosiasie (AA) het ŉ beroep op die minister van vervoer, Fikile Mbalula, gedoen om die geldigheid van alle bestuurslisensies tot ná die spertyd van 30 Augustus te verleng. Die AA waarsku indien die minister dit nie doen nie, duisende motoriste sonder geldige lisensies gaan sit. Ingevolge die huidige bepalings geld die verlengingstydperk net vir lisensies wat voor Mei verval. “Enige lisensies wat in Junie of Julie verval, het ook ŉ onmiddellike grasietydperk van 21 dae, maar daar is verskeie probleme wat dit moeilik maak vir motoriste om hul lisensies binne dié tyd te hernieu,” het Willem Groenewald, uitvoerende hoof van die AA, in ŉ brief aan Mbalula gesê. Daar is steeds talle probleme met die gebruik van die eNatis-stelsel, wat insluit die beperkte aantal tydgleuwe wat beskikbaar is om lisensies te hernieu. Sommige sentrums is boonop steeds gesluit weens Covid-19-infeksies onder amptenare. Dit plaas weer groot druk op sentrums wat wel nog oop is vir sake. “Ons ervaring is dat die meerderheid bestuurders in Suid-Afrika aan regulasies wil voldoen en wettig wil bestuur. Hoewel die stelsel dikwels probleme gee, doen motoriste die nodige stappe om te verseker hulle voldoen aan wetgewing. Gegewe die huidige beperkings op die stelsel, is daar ŉ groot moontlikheid dat hulle dit nie sal kan doen nie,” het Groenewald gesê. Die AA vra dat die grasietydperk tot aan die einde van Januarie volgende jaar verleng word, wat volgens die organisasie ŉ meer lewensvatbare opsie is. “Die verlenging maak voorsiening vir die sluiting van sentrums oor die Kerstyd, asook vir verdere sluitings weens Covid-19.” Die AA het ook voorgestel dat Mbalula oorweeg dat ander instellings, soos die AA, toegelaat word om lisensiehernuwings te doen. Groenewald sê nie net gaan dit help om huidige en geskiedkundige agterstande uit te wis nie, dit gaan ook die druk op lisensiekantore in die toekoms verlig. Die organisasie het Mbalula ook gevra dat indien ŉ verlenging wel toegestaan word, die besluit duidelik aan alle wetstoepassers oorgedra word. Die AA sê motoriste word steeds met boetes gedreig selfs al val hul lisensies nog binne die 21 dae lange grasietydperk.